b'\n_START_ARTICLE_\nEklogit\n_START_PARAGRAPH_\nEklogit je metamorfna kamnina sestavljena v glavnem iz mineralov: zeleno obarvanega omfacita in rde\xc4\x8dega granata. V zelo majhnih koli\xc4\x8dinah se pojavljajo tudi minerali disten (kianit), cojzit in korund._NEWLINE_V Sloveniji najdemo eklogit na Pohorju in to v manj\xc5\xa1ih le\xc4\x8dah ali pasovih znotraj drugih metamorfnih kamnin, ve\xc4\x8dinoma gnajsev, blestnikov in amfibolitov. Najve\xc4\x8d ga je v okolici Slovenske Bistrice._NEWLINE_Kamnina je masivna in trdna, saj je nastajala pod zelo velikim litostati\xc4\x8dnim pritiskom in pri visokih temperaturah. Taki pogoji so, ocenjeno, na globini 120 km. Na povr\xc5\xa1je je kamnina pri\xc5\xa1la zaradi podrivanja Jadranske (Afri\xc5\xa1ke) tektonsko plo\xc5\xa1\xc4\x8de pod Evropsko. Izvorne kamnine, iz katerih je v procesih metamorfoze kristalil eklogit, sta bili magmatski kamnini gabro in bazalt._NEWLINE_Pohorski eklogiti zelo verjetno vsebujejo tudi mikroskopsko majhne diamante._NEWLINE_Ker je eklogita v Sloveniji malo, nima velike gospodarske vrednosti. V manj\xc5\xa1i meri ga uporabljajo draguljarji za izdelavo nakita.'